Namangan viloyatining Toʻraqoʻrgʻon tumanida “Axsikent” arxeologiya merosi obyektini muhofaza qilish va tadqiq etish yodgorlik majmuasini tashkil etish toʻgʻrisida
(other, 2021-08-28)

Xalqimizning qadimiy tarixi va boy madaniyatini tiklash, muqaddas qadamjolarini obod qilish boʻyicha amalga oshirilayotgan ishlarni izchil davom ettirish maqsadida Vazirlar Mahkamasi qaror qiladi: 1. Namangan viloyati hokimligi, Oʻzbekiston Respublikasi Madaniyat vazirligi va Fanlar akademiyasining: Namangan viloyati Toʻraqoʻrgʻon tumanida “Axsikent” arxeologiya merosi obyektini muhofaza qilish va tadqiq etish yodgorlik majmuasini (keyingi oʻrinlarda majmua deb ataladi) barpo etish; majmuada Zahiriddin Muhammad Bobur haykalini oʻrnatish, turli tarixiy-maʼrifiy tadbirlar oʻtkaziladigan meʼmoriy ansamblni tashkil etish toʻgʻrisidagi takliflari maʼqullansin. 2. Namangan viloyati hokimligi Oʻzbekiston Respublikasi Davlat arxitektura va qurilish qoʻmitasi, Yer resurslari, geodeziya, kartografiya va davlat kadastri davlat qoʻmitasi bilan birgalikda: bir oy muddatda majmua qurilishi uchun zarur yer uchastkasining belgilangan tartibda ajratilishini; majmua qurilishi uchun ajratilgan hududda koʻchmas mulk obyektlari mavjud boʻlgan taqdirda, ularning egalari boʻlgan fuqarolar va yuridik shaxslarga pul kompensatsiyalarini Vazirlar Mahkamasining 2006-yil 29-maydagi 97-son qarori bilan tasdiqlangan Davlat va jamoat ehtiyojlari uchun yer uchastkalarining olib qoʻyilishi munosabati bilan fuqarolarga va yuridik shaxslarga yetkazilgan zararlarni qoplash tartibi toʻgʻrisidagi nizom talablariga muvofiq toʻlanishini taʼminlasin. 3. Majmuani saqlash, uning ish faoliyatini samarali tashkil etish maqsadida Namangan viloyati hokimligi muassisligida davlat unitar korxonasi shaklidagi “Axsikent” arxeologiya merosi obyektini muhofaza qilish va tadqiq etish direksiyasi (keyingi oʻrinlarda direksiya deb ataladi) tashkil etilsin. 4. Quyidagilar direksiyaning asosiy vazifalari etib belgilansin: majmuani lozim darajada muhofaza qilish, but saqlanishini taʼminlash va belgilangan tartibda ruxsatnoma olgan arxeologlar tomonidan arxeologiya qidiruvlari, arxeologiya qazishmalari va arxeologiya nazoratini tashkil etish, chuqur ilmiy arxeologiya tadqiqot natijalari asosida majmuaning ilmiy-tarixiy konsepsiyasini ishlab chiqish va uni amalga oshirish; qadimiy Axsikent shahriga oid respublikamiz va xorijda saqlanayotgan manbalarni malakali mutaxassis va ekspertlar, olimlarni jalb etgan holda atroflicha tadqiq etish, ular haqidagi batafsil maʼlumotlar bazasini yaratish va muntazam yangilab borish, xalqaro ilmiy anjumanlar tashkil etish, nashr materiallarini tayyorlash va ularni ommaviy axborot vositalari orqali keng targʻib etish; tarixiy-ilmiy asoslar boʻyicha qadimiy Axsikent shahrining maketlarini tayyorlash, arxeologiya ashyolari, qadimiy qoʻlyozma va toshbosma kitoblar, tarixiy dalil va hujjatlar. osori-atiqalar, zamonaviy ilmiy-tadqiqot ishlari, kitob va toʻplamlar, video va foto hujjatlar kabi boshqa manbalar hisobidan muzeylashtirilgan ekspozitsiya-koʻrgazma yaratish, yuqori texnologiyalarga asoslangan axborot-resurs markazi faoliyatini samarali yoʻlga qoʻyish; turistlar, ilmiy tadqiqotchilar va tashrif buyuruvchilar uchun qulay shart-sharoit yaratish, tarixiy koʻrinishni saqlagan holda majmuaning muhofaza hududidan tashqarisida zamonaviy kompleks dam olish maskanlarini tashkil etish va majmuaning turistik salohiyatini oshirish yuzasidan boshqa zarur chora-tadbirlarni amalga oshirish. 5. Oʻzbekiston Respublikasi Fanlar akademiyasi Madaniyat vazirligi va Namangan viloyati hokimligi bilan birgalikda: bir oy muddatda direksiyani malakali mutaxassislar bilan toʻldirilishini; direksiyaning xorijiy davlatlardagi muzey va fondlar, arxivlar, ilmiy-madaniy muassasalar bilan oʻzaro madaniy aloqalarini oʻrnatilishida amaliy yordam koʻrsatilishini; qadimiy Axsikent shahri tarixi va madaniyatiga oid xorijda saqlanayotgan madaniy boyliklarning asl yoki koʻchirma nusxalari, foto va videotasvirlari Oʻzbekiston Respublikasiga olib kelingan taqdirda (qaytarilganida), zarur ilmiy-tadqiqot ishlari bajarilganidan soʻng, ularni direksiyaga tekin berilishini taʼminlasin. 6. Namangan viloyati hokimligi bir oy muddatda: direksiya ustavini ishlab chiqsin va tasdiqlasin; zarur aloqa turlari va vositalari, shuningdek butunjahon Internet tarmogʻidan foydalanish imkoniyatini taʼminlasin. 7. Majmuani tashkil etish, qayta tiklash va rekonstruksiya qilish, taʼmirlash va uning faoliyatini moliyaviy qoʻllab-quvvatlash maqsadida Namangan viloyati hokimligida maxsus jamgʻarma (keyingi oʻrinlarda jamgʻarma deb ataladi) tashkil etilsin. Quyidagilar jamgʻarmani shakllantirish manbalari etib belgilansin: majmuani saqlash xarajatlari uchun Namangan viloyati mahalliy budjetining qoʻshimcha mablagʻlari; davlat buyurtmasi asosida ilmiy tadqiqotlarni bajarish uchun Oʻzbekiston Respublikasi Innovatsion rivojlanish vazirligi tomonidan ajratiladigan maqsadli grant mablagʻlari; xalqaro moliya institutlari va boshqa xorijiy donorlarning hamda jismoniy va yuridik shaxslarning homiylik xayriyalari; qonun hujjatlarida taqiqlanmagan boshqa manbalar. Namangan viloyati hokimligi Oʻzbekiston Respublikasi Moliya vazirligi bilan birgalikda bir oy muddatda jamgʻarma mablagʻlarini shakllantirish va ulardan foydalanish toʻgʻrisida nizomni ishlab chiqib, belgilangan tartibda tasdiqlansin. 8. Oʻzbekiston Respublikasi Tashqi ishlar vazirligi direksiyaga madaniy-gumanitar sohadagi nufuzli xalqaro va xorijiy tashkilotlar bilan ilmiy hamkorlik oʻrnatish va rivojlantirishda amaliy yordam koʻrsatsin. 9. Oʻzbekiston Respublikasi Innovatsion rivojlanish vazirligi tomonidan 2018 — 2021-yillar uchun tasdiqlanadigan davlat buyurtmasida belgilangan ilmiy tadqiqotlar uchun Davlat ilmiy dasturlari doirasidagi ilmiy loyihalarga ajratiladigan Oʻzbekiston Respublikasi Davlat budjeti mablagʻlari hisobidan majmua obyektida arxeologiya tadqiqotlarini olib borish uchun maqsadli grantlar ajratilishini taʼminlasin. 10. Oʻzbekiston Respublikasi Davlat arxitektura va qurilish qoʻmitasi majmuani barpo etish loyihasini amalga oshirish doirasida loyiha-smeta hujjatlarining davlat ekspertizasidan oʻtkazilishini belgilangan tartibda taʼminlasin hamda bajarilayotgan qurilish-montaj ishlarining sifati, shaharsozlik normalari va qoidalariga rioya etilishi yuzasidan davlat arxitektura-qurilish nazoratini oʻrnatsin. 11. Oʻzbekiston Respublikasi Investitsiyalar boʻyicha davlat qoʻmitasi manfaatdor vazirlik va idoralar bilan birgalikda direksiya faoliyatini tashkil etish, mamlakatimiz tarixi va madaniyatiga oid, xorijda saqlanayotgan madaniy boyliklarning maʼlumotlar bazasi — reyestrini yaratish, ularning koʻchirma nusxalari, foto va video tasvirlarini Oʻzbekiston Respublikasiga olib kelish, turli anjuman, konferensiya va koʻrgazmalar tashkil etish uchun imtiyozli xorijiy kreditlar va grantlarni jalb qilish boʻyicha xalqaro moliyaviy institutlar va xorijiy donorlar bilan aloqalar oʻrnatilishiga amaliy yordam koʻrsatsin. 12. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, Uy-joy kommunal xizmat koʻrsatish vazirligi, Avtomobil yoʻllari davlat qoʻmitasi, “Oʻzbekenergo” AJ, “Oʻztransgaz” AJ majmuani tegishli tashqi muhandislik-kommunikatsiya va yoʻl-transport infratuzilmasi bilan oʻrnatilgan tartibda taʼminlasin. 13. Oʻzbekiston Respublikasi Turizmni rivojlantirish davlat qoʻmitasi, Namangan viloyati hokimligi va Madaniyat vazirligi majmuaga mahalliy hamda xorijiy ziyoratchilar va sayyohlarning keng koʻlamli tashriflarini tashkil etish uchun barcha zarur shart-sharoitlarni yaratish choralarini koʻrsinlar. 14. Oʻzbekiston Matbuot va axborot agentligi hamda Oʻzbekiston Milliy teleradiokompaniyasiga majmuani barpo etish va uning faoliyatini yoʻlga qoʻyish bilan bogʻliq ishlarni ommaviy axborot vositalarida keng yoritib borish tavsiya etilsin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” aksiyadorlik jamiyati boshqaruvi raisi A.J. Ramatov, Namangan viloyati hokimi X.X. Bozarov va Toʻraqoʻrgʻon tumani hokimi Gʻ.S. Murodxoʻjayev zammasiga yuklansin.